text: Politiet slår ned på indvandrerbande i Stouby
  06 november 2013 kl. 07.45
  Indvandrerbanden Black Cobra har slået sig ned i Traktorgården, Vejlevej 114, i Stouby ved Juelsminde.
  Politiet slog tirsdag til mod klubhuset. Betjentene gravede ifølge Horsens Folkeblad efter narkotika i haven.
  Forinden havde politiet anholdt et bandemedlem et sted i Sønderjylland. Han fremstilles onsdag i grundlovsforhør i Viborg for dobbelt lukkede døre. Politiet har mørkelagt sagen af hensyn til den videre efterforskning.
  Den anholdte er sigtet for narkohandel.
  Politiets Task Force Vests afdeling i Holstebro står for efterforskningen, oplyser vicepolitiinspektør Kirsten Fischer, leder af Task Force Vest med hovedsæde i Horsens.
  Indvandrerbanden har indtil nu holdt til i flere byer på Sjælland.
  Medlemmerne er stærkt kriminelle. De er blevet dømt for blandt andet narkohandel, afpresning, biltyveri, overtrædelse af våbenloven, trusler og drabsforsøg.
  